Kursalon u Lipiku

Zgrada Kursalona najveća je građevina u Lipiku i jedna od prepoznatljivosti ovog turističkog mjesta. Izgrađena je 1893. godine na južnoj strani perivoja, po projektu Gustava Ratha iz Budimpešte u stilu neorenesanse, s ostakljenim krilima koja mu podaju lakoću i prozračnost. U rasporedu volumena je, kako je zapisano, "...bio gotovo kopija bečkog kursalona i bio je, s iznimkom onoga u Herkulesbadu, najljepši objekt tog tipa i namjene u zemljama krune svetog Stjepana". Dvadesetih i tridesetih godina prošlog stoljeća, uz vojničku glazbu sastavljenu od čeških glazbenika, čuo se u Kursalonu i talijanski belkanto, prebiranje ženskog tamburaškog orkestra iz Zagreba, ali i ciganske violine iz Pešte. U Kursalonu se nalazila kavana, restauracija, prvi kasino s ruletom u kontinentalnoj Hrvatskoj, salon s klavirom s posebnim ulazom od parka rezerviranim samo za dame, te velika koncertna i plesna dvorana, reprezentativna dvorana ogledala. Tijekom godina su se mijenjali manji detalji unutar same građevine, a najveća rekonstrukcija izvedena je sa dogradnjom novog hotela Lipik u osamdesetim godinama. Tada je rekonstruirana i višenamjenska dvorana, a jedno vrijeme je Lipik ponovo imao i svoj kasino unutar Kursalona. Ova uistinu posebna građevina, koja je prirasla srcu svima koji ju pamte, potpuno je uništena u jesen 1991. godine granatiranjem i zapaljivim projektilima. Danas je Kursalon prekriven zaštitnim šatorom i strpljivo čeka obnovu. Povezano Lipik Vanjske veze Službene stranice grada Lipika